Diari Oficial de la Generalitat Valenciana


Sumari del DOGV 4272, del 17-06-2002 (2002/5919)

ACORD de 30 d'abril de 2002, de la Comissió Territorial d'Urbanisme de València, relatiu a la modificació del Pla General de Canals en el nucli Aiacor.
-------------------------------------------------------------------------------------------------------------------------------------------------------

### Dades del document

Número de DOGV
:   4272

Data del DOGV
:   17-06-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/5919


Data del document
:   30-04-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Canals
    * pla d'urbanisme

ACORD de 30 d'abril de 2002, de la Comissió Territorial d'Urbanisme de València, relatiu a la modificació del Pla General de Canals en el nucli Aiacor. [2002/Q5919]
  
Vist l'expedient remés per l'Ajuntament de Canals, referit a la modificació del Pla General en el nucli Aiacor, i de conformitat amb els següents:
  
Antecedents de fet
  
1. El projecte es va sotmetre a informació pública per mitjà d'inserció d'anuncis en el Diari Oficial de la Generalitat Valenciana i diari. Després del pertinent període d'exposició pública, en el qual no es van presentar al·legacions, es va aprovar provisionalment pel Ple de l'Ajuntament amb data 13 de novembre de 2000.
  
2. El projecte consta de memòria justificativa, document d'homologació, document d'ordenació detallada, plans d'informació i ordenació i estudi d'impacte ambiental.
  
3. L'objecte de la modificació és la regularització d'una illa del nucli urbà d'Aiacor situada en les proximitats del cementeri, justificada de forma general, en la millora de la trama urbana i en les majors càrregues urbanístiques que esta illa ha de suportar en relació amb altres existents en l'àmbit.
  
Per a això, es planteja la reclassificació de 7.680 metres quadrats de sòl no urbanitzable, i es crea un nou sector urbanitzable, que s'instrumenta per mitjà d'un document d'homologació modificativa, junt amb l'ordenació detallada del sector.
  
L'ordenació proposada respon a la quantificació següent:
  
Quadre resum de característiques
  
Parcel·les privades 4.648 m²s
  
RV+ AV 3.032 m²s
  
Superfície del sector 7.680 m²s
  
Edificabilitat bruta 0.72 m²t/m²s
  
4. Canals disposa de Pla General aprovat definitivament amb data 27 de novembre de 1984, i s'han tramitat diverses modificacions puntuals i planejament de desenvolupament d'este.
  
5. El director general d'Urbanisme i Ordenació Territorial va resoldre amb data 25 de gener de 2001, no elevar al Ple la modificació de referència i va emetre informe pel quals es realitzen una sèrie d'observacions que en essència, es referien a l'eliminació de la zona verda, la necessitat de sol·licitar informe a Sanitat, concretar el traçat de la via pecuària que poguera vore's afectada i determinades apreciacions en relació amb l'ordenació detallada.
  
6. A fi d'esmenar les deficiències relacionades l'ajuntament ha va procedir a remetre documentació complementària, que referendada pel Ple municipal en sessió de 27 d'abril de 2001.
  
La documentació mencionada concreta els aspectes següents:
  
- Els usos prevists en la majoria de la superfície edificable són els complementaris o compatibles amb el residencial -porxes, magatzems, garatges, aparcaments, trasters...-, i s'admet únicament l'ús residencial en una franja posterior al sòl urbà confrontant i sempre per agregació amb parcel·les d'este, i no s'incrementa, per tant, este ús en les proximitats del cementeri existent.
  
- Es justifica que no s'elimina cap zona verda, per no existir qualificat en l'àmbit afectat pel planejament vigent, cap dotació d'este caràcter.
  
- S'acredita que l'edificabilitat total del sector és congruent amb la derivada de l'aplicació de les ordenances i s'establix respecte dels usos compatibles al residencial, l'exigència de reserva d'aparcament en parcel·la en quantia una plaça/100 metres quadrats de construcció.
  
- Per l'àmbit de la modificació no discorre cap via pecuària.
  
7. El director general d'Urbanisme va resoldre amb data 28 de setembre de 2001 no elevar a la Comissió Territorial d'Urbanisme l'expedient mentre no s'emetera la declaració d'impacte ambiental.
  
8. Amb data 22 d'abril de 2002 es rep en este Servici la corresponent declaració d'impacte ambiental que s'estima acceptable.
  
Fonaments de dret
  
1. La tramitació ha sigut correcta, de conformitat amb el que establix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU).
  
2. La documentació està completa, a l'efecte del compliment del que preceptuen els articles 27 i 28 de la LRAU i en la instrucció d'homologació.
  
3. A la vista la documentació addicional que va ser aprovada pel Ple municipal en sessió d'abril de 2001, poden entendre's de forma general, justificats els aspectes relacionats en l'informe del director general d'Urbanisme i Ordenació Territorial, de 25 de gener de 2001.
  
4. A fi d'avaluar la minoració de dotacions sol·licitada, s'ha de partir que no es tracta d'un sector d'ús residencial, i que són més assimilables els usos prevists als de tipus terciari.
  
A este respecte, les reserves proposades es concreten de forma comparativa amb les exigides en el Reglament de Planejament de la Comunitat Valenciana, en el quadre següent:
  
 IER SD ZV EQ RV+AV
  
RPCV 0,72 42% 10% 5% 27%
  
PP 0,75 39,48% 0% 0% 39,48%
  
En relació amb esta qüestió, s'aprecia que l'actuació poguera encaixar en els supòsits prevists en l'article 16 de l'annex al Reglament de Planejament de la Comunitat Valenciana (RPCV), ja que l'ordenació completa l'àrea consolidada confrontant, i es prolonga la morfologia urbana en ella existent, amb les seues mateixes característiques de volum i sòl dotacional públic.
  
5. Les determinacions contingudes en l'homologació s'ajusten al que establix el punt II.9 de la instrucció d'homologació i es consideren correctes des del punt de vista de les exigències de la política urbanística i territorial de la Generalitat, tal com s'arreplega en l'article 40 de la LRAU.
  
6. La declaració d'impacte ambiental rebuda amb data 22 d'abril de 2002 estima acceptable als efectes mediambientals la modificació puntual, sense perjuí de la prèvia obtenció de les autoritzacions sectorials que li siguen d'aplicació i sempre que este es desenvolupe d'acord amb les previsions de l'estudi d'impacte ambiental, i es duran a teme les mesures correctores contingudes en este.
  
Així mateix, s'indica que es garantirà l'adequada gestió dels distints tipus de residus que es realitzen en l'àmbit de l'actuació, la vegetació de port arbori que estiga afectada haurà de ser conservada, si pot ser en les àrees on actualment es troba, i s'integren en l'ordenació.
  
S'haurà d'obtindre el corresponent informe d'exempció de distàncies respecte del cementeri i/o d'aplicació de mesures correctores complementàries de la Conselleria de Sanitat.
  
7. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de municipis de menys de 50.000 habitants, de conformitat amb el que disposen els articles 55.1 i 39 de la LRAU, en relació amb els articles 9.1 i 10.A del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, amb sessió del 30 d'abril de 2002, acorda aprovar definitivament la modificació del Pla General de Canals en el nucli Aiacor.
  
Contra el present acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del sendemà de la data de recepció de la present notificació.
  
Tot això sense perjuí que es puga exercitar qualsevol altre recurs que s'estime oportú.
  
València, 30 d'abril de 2002.- El secretari de la Comissió Territorial d'Urbanisme: José Manuel Palau Navarro.